Stuðningur við dánaraðstoð eykst lítillega milli ára samkvæmt nýrri könnun Maskínu sem Lífsvirðing , félag um dánaraðstoð , lét vinna . mbl.is / Ásdís Ásgeirsdóttir 77,7% Íslendinga eru hlynntir dánaraðstoð samkvæmt nýrri könnun Maskínu . Stuðningurinn hefur aukist lítillega frá síðustu könnun sem Siðmennt lét gera árið 2015 þegar 74,5% svarenda sögðust hlynntir dánaraðstoð . Þegar öll svör eru skoðuð velja 77,7% svarenda valmöguleikann „ Mjög hlynntur “ eða „ Fremur hlynntur “ , samanborið við 74,5% árið 2015 , en 6,8% svara því til að þau séu „ Mjög andvíg “ eða „ Fremur andvíg “ , samanborið við 7,1% árið 2015 . Þá eru 15,4% sem svara „ Í meðallagi “ , samanborið við 18% fyrir fjórum árum . Þeim fjölgar verulega , eða nærri 7 prósentustigum , sem segjast „ Mjög hlynnt “ á milli kannana eða úr 30,4% árið 2015 í 37% árið 2019 . Að sama skapi fækkar þeim sem eru „ Fremur hlynnt “ úr 44,5% 2015 í 40,7% . Þeim sem eru „ Mjög andvíg “ fækkar einnig úr 3,1% 2015 í 2,4% 2019 . Þá fjölgar þeim um 0,4% sem eru „ Fremur andvíg “ . Fram kemur í tilkynningu frá Lífsvirðingu , félagi um dánaraðstoð , að afgerandi stuðningur Íslendinga við dánaraðstoð sé ánægjulegur og velta megi fyrir sér hvenær Alþingi muni taka tillit til afstöðu kjósenda . Hætta á misnotkun eða andstætt siðferðisgildum 30,7% þeirra sem sögðust andvígir dánaraðstoð sögðu ástæðuna vera að hætta væri á misnotkun . Þá töldu 23,5% að dánaraðstoð væri andstæð siðferðislegum og faglegum skyldum lækna . 21,7% töldu að líknandi meðferð , það er núverandi þjónusta við sjúklinga , nægði til að draga úr þjáningu . 20,4% töldu dánaraðstoð vera andstæð eigin siðferðisgildum og 3,6% sögðust vera andvíg dánaraðstoð af trúarlegum ástæðum . „ Hollenska leiðin “ nýtur mest stuðnings Í könnuninni voru svarendur inntir eftir því hvaða aðferð Íslendingar ættu að taka upp ef dánaraðstoð yrði leyfð en í dag er notast við þrjár meginaðferðir við dánaraðstoð . Um 47% hugnast best sú aðferð sem notuð er í Hollandi , Belgíu , Lúxemborg og Kólumbíu og felur í sér að læknir gefur banvænt lyf beint í æð . Þessi aðferð er oft nefnd „ hollenska leiðin “ . Tæp 20% hugnast best sú aðferð sem notuð er í Sviss þar sem einstaklingurinn innbyrðir sjálfur banvæna blöndu sem læknir hefur skrifað upp á . Þá eru um 7% hlynnt aðferð sem kennd hefur verið við Oregon-ríki í Bandaríkjunum þar sem einstaklingurinn leysir út banvæna lyfjablöndu sem læknir hefur skrifað upp á . Breyting á orðalagi Spurningin um afstöðu Íslendinga til dánaraðstoðar í könnun Lífsvirðingar 2019 er orðuð aðeins öðruvísi en gert var í könnun Siðmenntar árið 2015 . Í könnun Siðmenntar frá 2015 hljóðaði hún svo : „ Ertu hlynntur eða andvígur því að einstaklingur geti fengið aðstoð við að binda enda á líf sitt ef hann er haldinn ólæknandi sjúkdómi ( líknandi dauði ) ? En í könnun Lífsvirðingar 2019 hljóðaði hún á þessa leið : Ertu hlynnt ( ur ) eða andvíg ( ur ) því að einstaklingur geti fengið aðstoð við að binda enda á líf sitt ( dánaraðstoð ) ef hann er haldinn sjúkdómi eða ástandi sem hann upplifir óbærilegt og metið hefur verið ólæknandi ? Stjórn Lífsvirðingar telur að um sé að ræða stigsbreytingu í spurningunum en ekki eðlismun en samanburður niðurstöðu mun koma betur í ljós við næstu könnun sem framkvæmd verður . Árið 2015 var ekki búið að stofna Lífsvirðingu og hugtakanotkun því ekki í samræmi við það sem félagið styðst við í dag .